b'\n_START_ARTICLE_\nAustrijos lietuviai\n_START_PARAGRAPH_\nAustrijos lietuviai\xc2\xa0\xe2\x80\x93 lietuviai, emigrav\xc4\x99 \xc4\xaf Austrij\xc4\x85 ir i\xc5\xa1laik\xc4\x99 lietuvyb\xc4\x99 bei dalyvaujantys lietuvi\xc5\xa1koje veikloje. Austrijos lietuvius jungia Austrijos-Lietuvos draugija.\n_START_SECTION_\nIstorija\n_START_PARAGRAPH_\nNuo XVI a. pabaigos Austrijos katalik\xc5\xb3 universitetuose (Graco, Insbruko, Vienos) mok\xc4\x97si lietuvi\xc5\xb3 student\xc5\xb3. 1750\xe2\x80\x931752\xc2\xa0m. Vienoje architekt\xc5\xabr\xc4\x85 studijavo Tomas \xc5\xbdebrauskas. Po Pirmojo pasaulinio karo Austrijos auk\xc5\xa1tosiose mokyklose studijavo ra\xc5\xa1ytojas Kazys Boruta, teisininkas Andrius Bulota, psichologas Alfonsas Gu\xc4\x8das, kompozitorius Stasys Vaini\xc5\xabnas, mikrobiologas Vytautas Girdzijauskas, chemikas Kazys Dauk\xc5\xa1as ir kiti._NEWLINE_1941\xe2\x80\x931944\xc2\xa0m. vokie\xc4\x8diai darbams \xc4\xaf Austrij\xc4\x85 i\xc5\xa1ve\xc5\xbe\xc4\x97 nema\xc5\xbeai lietuvi\xc5\xb3 jaunimo. Per kar\xc4\x85 Austrijoje atsid\xc5\xabr\xc4\x97 daug lietuvi\xc5\xb3, besitraukian\xc4\x8di\xc5\xb3 nuo Raudonosios armijos; 1945\xc2\xa0m. prad\xc5\xbeioje Austrijoje j\xc5\xb3 buvo apie 4000. 1949\xe2\x80\x931959\xc2\xa0m. Zamse miestelyje gyveno (\xc4\x8dia ir mir\xc4\x97) Lietuvos katalik\xc5\xb3 ba\xc5\xbeny\xc4\x8dios provincijos metropolitas arkivyskupas Juozapas Jonas Skvireckas. Prie Vienos Noi\xc5\xa1tadto veik\xc4\x97 pereinamoji lietuvi\xc5\xb3 stovykla. Zalcburge ir jo apylink\xc4\x97se buvo \xc4\xafkurtos 4 karo pab\xc4\x97g\xc4\x97li\xc5\xb3 stovyklos baltams, ilgiausiai i\xc5\xa1liko Glasenbache\xc2\xa0\xe2\x80\x93 veik\xc4\x97 iki 1950\xc2\xa0m. Didesn\xc4\x97s lietuvi\xc5\xb3 kolonijos susidar\xc4\x97 Vienoje, Lince, Ryde, Zalcburge, Braunau, Grace, Insbruke, Bregence. K\xc5\xabr\xc4\x97si lietuvi\xc5\xb3 pastoracin\xc4\x97s ir \xc5\xa1alpos organizacijos, Lietuvos Raudonojo Kry\xc5\xbeiaus skyriai, Caritas. Glasenbache ir Ryde veik\xc4\x97 lietuvi\xc5\xb3 gimnazijos, Auk\xc5\xa1tutin\xc4\x97je Austrijoje, Forarlberge ir Insbruke\xc2\xa0\xe2\x80\x93 BALF skyriai. 1946\xc2\xa0m. Linze \xc4\xafkurta Austrijos lietuvi\xc5\xb3 taryba, 1946\xe2\x80\x931950\xc2\xa0m. leidusi \xe2\x80\x9eAustrijos lietuvi\xc5\xb3 tarybos biuleten\xc4\xaf\xe2\x80\x9c (redaktorius Petras Neni\xc5\xa1kis)._NEWLINE_Po Antrojo pasaulinio karo \xc4\xafsik\xc5\xabr\xc4\x97 ir Austrijos lietuvi\xc5\xb3 bendruomen\xc4\x97. Iki 1951\xc2\xa0m. dauguma lietuvi\xc5\xb3 i\xc5\xa1 Austrijos persik\xc4\x97l\xc4\x97 \xc4\xaf JAV ir kitas \xc5\xa1alis. 1951\xe2\x80\x931953\xc2\xa0m. Austrijoje gyveno apie 200, 1969\xc2\xa0m.\xc2\xa0\xe2\x80\x93 apie 100 lietuvi\xc5\xb3, daugiausia pagyven\xc4\x99 \xc5\xbemon\xc4\x97s. 1975\xe2\x80\x931976\xc2\xa0m. \xc4\xaf Austrij\xc4\x85 imigravo lietuvi\xc5\xb3, suk\xc5\xabrusi\xc5\xb3 \xc5\xa1eimas su austrais, dirbusiais Lietuvoje. 1982\xc2\xa0m. Insbruke surengta Europos lietuvi\xc5\xb3 studij\xc5\xb3 savait\xc4\x97, tuomet Austrijoje tebuvo lik\xc4\x99 keletas lietuvi\xc5\xb3 Tirolyje, Vienoje ir Zalcburge. 1996\xc2\xa0m. i\xc5\xa1 naujo \xc4\xafkurta Austrijos lietuvi\xc5\xb3 bendruomen\xc4\x97, \xc4\xaf jos veikl\xc4\x85 \xc4\xafsitraukus austrams, 1997\xc2\xa0m. pavadinta Austrijos-Lietuvos draugija. 2000\xc2\xa0m. Austrijos lietuviai, estai ir latviai, padedami savo \xc5\xa1ali\xc5\xb3 atstovybi\xc5\xb3, Vienoje sureng\xc4\x97 Baltijos savait\xc4\x99.'